ولسمشر غني وايي کابینه به په یوې اونۍ کې معرفي کړي
ولسمشر محمد اشرف غني د افغانستان د ولسي جرګې یوه ورغلي پلاوي ته ویلي چې یوې اونۍ کې نوې کابینه معرفي کړي.
ولسمشر محمد اشرف غني د افغان پارلمان ورغلي ته پلاوي ته ژمنه وکړه چې په راتلونکې یوې اونۍ کې به د نوې کابینې نوماند وزیران وروپېژني. ولسمشر له پلاوي سره د کابېنې د ځنډ پر دلایلو هم خبرې وکړې، خو د ولسمشر ټېنګار کړی چې باید نوې کابېنه د افغانستان د ټولو خلکو استازیتوب وکړي. د ولسي جرګې لومړي منشي سید اکرام چې په دغه پلاوي کې شامل و، ا مریکا غږ اشنا ته وویل چې ولسمشر به د جمعې په شپه له اجرايي ریس عبدالله عبدالله سره وګوري او د نوماندانو ترتیب شوی لست به له یو بل سره شریک کړي. ښاغلی اکرام وايي د ولسي جرګې پلاوي ولسمشر ته د کابېنې د نه معرفي کېدو د ځنډ اصلي علت ځینو بهرنیو هېوادونه خپل سفرونه یاد کړل. ښاغلي اکرام وویل " ولسمشر وویل چې د کابېنې معرفي کېدل ځکه وځنډېدل چې موږ یو شمېر مهم سفرونه درلودل او په یو لړ نورو مهمو کارونو بوخت وو. لست مو نهايي کړی دی او د راتلوونکې اونۍ تر پایه به یې ولسي جرګې ته در واستوم. " ښاغلی اکرام وايي ولسمشر غني وویل چې له اجرايي ریس سره یې د کورنیو چارو وزارت ته د نومول شوي نوماند پر سر ستونزه تر ډېره حل شوې ده، خو ولسمشر وکیلانو ته د کوم خاص کاندید نوم ښودلی نه دی. د جمهوري ریاست په خپرې شوې اعلامیې کې ویل شوي چې ولسمشر غني د افغانستان د پارلمان ورغلي پلاوي ته ویلي چې راتلوونکې کابینه باید د افغانستان روانو حالاتو او واقیعتونو ته په کتو جوړه او یوه متعادله او د ټول هېواد استازې کابینه وي. د افغانستان ولسي جرګې تر دې وړاندې د ملي یوالي د حکومت له اجرايي ریس عبدالله عبدالله سره هم د کابینې د ځنډ په اړه کتلي وو، ښاغلي عبدالله د کابینې د ځنډ ډېره پړه پر ولسمشر اچولې وه چې خپل کاندیدان یې ور معرفي کړي نه دي. د ولسي جرګې په ورغلي پلاوي کې د جرګې اداري هیات او د کمیسیونونو مشران شامل وو. سره له دې چې د ملي یوالي د حکومت د کار شاوخوا درې میاشتې کیږي، خو لا هم افغانستان کابینه نه لري او ټولې چارې یې سرپرستان پر مخ وړي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.